ANC en vakbonde gaan moet wys wees | Netwerk24
ANC en vakbonde gaan moet wys wees
Deur Izak Bergh, Marchand 09 April 2020 05:01
Ons lieflike bankrot land sal nie goed lyk as die huisarres verby is nie.
Die ekonomie wat tans sulke flou skoppies gee, sal dan met moeite asemhaal en permanent in hoësorg wees.
Om hom weer op sy voete te kry, sal jare vat en Salomo se wysheid, Job se geduld en Moses se leierskap verg.
Om te verhoed dat ons ’n tweede Zimbabwe word, sal twee dinge moet gebeur: die rugstekery en dwarstrekkery in die ANC sal moet stop en pres. Cyril Rama­phosa sal almal se ongekwalifiseerde steun moet kry. As die ANC voortgaan soos tot dusver met Ace Magashule en ander wat die president se einde beplan, is dit nag.
Tweedens moet die vakbonde besef indien hulle voortgaan met eise soos tans, sal daar nie eens stukke van die ekonomie oorbly om opgetel te word nie. Hulle kan dan maar die pasiënt se long-en-hartmasjien afskakel en swart armbandjies dra.
Daar sal besluite geneem moet word wat teen hul grein gaan, maar wat die land kan red. Gebeur dit nie, kan die trompet maar die laaste taptoe blaas.
Meer oor: Mystem | Korona | Brief